Rover 600-serie

Rover 600 var en serie af store mellemklassebiler fremstillet af den britiske bilfabrikant Rover, og introduceret i april 1993.

Design og teknik 
Bilens ydre var designet af Rover og baseret på den europæiske Honda Accord, og også bygget i Storbritannien af Honda i Swindon. Den grundlæggende struktur og det meste af teknikken var leveret af Honda og begge bilerne blev designet på samme tidspunkt, med en lille gruppe fra Rover ved siden af i Japan. Farver og indtræk var dog forskellige for at adskille Rover og Honda i markedsføringen. De firecylindrede 1,8-, 2,0- og 2,3-litersmotorer var alle leveret af Honda. Dog var turbodieselmotoren på 2,0 liter fra L-serien og turbobenzinmotoren udviklet af Rover selv, og videreudviklinger af disse motorer fandt vej til resten af Rovers modelprogram.

600-seriens kabine var udstyret med træ- og kromapplikationer samt et relativt højt udstyrsniveau, selv om benpladsen bagi blev kritiseret. Interiøret var magen til den japanskbyggede Honda Ascot Innova, med undtagelse af nogle få kosmetiske modifikationer.

Den Honda-udviklede platform gav komfortable men usportslige køreegenskaber. Med tanke på Roverens udstyr var priserne relativt konkurrencedygtige i klassen af store mellemklassebiler og lavere end prisen for andre kompakte luksusbiler såsom BMW 3-serien og Audi A4.

Versioner og udstyr 
600-serien  fandtes i følgende versioner:
 618i
 618 Si
 620i
 620 Si
 620 SLi
 620 GSi
 623 SLi
 623 GSi
 623 iS
 620ti
 620 Di
 620 SDi
 620 SLDi
 620 GSDi

Modellerne var navngivet efter motorens slagvolume. 618-modellerne havde 1,8-litersmotorer, 620 2,0 og 623 2,3. Med undtagelse af T-serie 620ti, var samtlige benzinmotorer leveret af Honda, og alle dieselversioner havde L-serie motorer. K-motoren blev ikke benyttet i 600.

600-serien fandtes i flere forskellige udstyrsniveauer. Samtlige versioner havde som standardudstyr servostyring, el-ruder foran, fjernbetjent centrallåsesystem med alarm og startspærre, og tonede ruder. Si havde derudover splitbagsæde og soltag. SLi-udstyret tilføjede el-ruder bagi og dørbeklædninger i imiteret træ. GSi-modeller havde 15" alufælge og fuldt læderudstyr. Fra 1994 havde samtlige versioner airbag i førersiden, og fra 1996 også i passagersiden. 623iS havde halvt læderudstyr og en lille spoiler på bagklappen. ti havde seksegede 16" alufælge, "Torsen"-gearkasse og halvt, mørkt læderudstyr.

S- og SD-modellerne havde udstyr fra 620ti, med de samme seksegede 16" alufælge og halvt læderudstyr. L- og LD-modellerne havde syvegede 15" alufælge og fuldt læderudstyr svarende til GSi-versionerne.

Modelændringer 

Serien blev faceliftet to gange. De første ændringer kom i 1996 og omfattede en let modificeret kabine med en polstret armlæn foran og separate nakkestøtter bagi, 15" hjul på samtlige versioner med undtagelse af ti, højtplaceret stoplys, nyt alarm- og startspærresystem (alarmen skiftede fra en infrarød til en radiostyret fjernbetjening, og tændingsnøglen blev en transpondernøgle som startspærren ikke kunne deaktiveres uden), kopholdere i fordørene, elektrisk lyshøjderegulator og alle modeller fra Si og opefter fik aircondition og 15" alufælge. Samtidig skiftede T-motoren tændingssystem fra strømfordeler til "wasted spark". Alle versioner hed fra da af blot "600", uden specificering af motorstørrelsen i modelbetegnelsen.

De sidste modifikationer fulgte i 1997, lidt over et år senere, hvor samtlige versioner fik lidt lavere affjedring (~10 mm) og sidelister, dørhåndtag og sidespejlshuse i samme farve som resten af bilen.

Efter seks år udgik Rover 600 af produktion i juni 1999. Modellen blev herefter afløst af den retrodesignede Rover 75 udviklet under ledelse af BMW. 75 afløste også den større 800-serie. Endnu seks år senere, i 2005, gik fabrikken konkurs hvorefter navnet Rover ikke længere blev anvendt på nye biler.

Tekniske data 

Versionerne med benzinmotor er af fabrikanten ikke godkendt til brug med E10-brændstof.

Referencer

Litteratur 
 Rover 600 Series instruktionsbog. Rover Group Limited, 1996. Varenr. RCL 0118DAN.
 Automobil Revue. Katalog 1996 (på tysk og fransk).

Eksterne henvisninger 

600-serie
Store mellemklassebiler
Forhjulstrukne biler
Biler introduceret i 1993
Biler fra 1990'erne